作者：张榘
词牌/韵律：沁园春

paragraphs: 静寿先生，笑傲四并，醉眠孄窝。
甚一枰棋壤，掉头不顾，同舟风紧，袖手高歌。
太白词华，更生忠愤，为问山林老得麽。
须知道，有淮碑未作，浯石当磨。
年来君子无多。
试屈指、如公能几何。
况刍荛公论，新曾推许，冕旒异眷，行见搜罗。
泽润生民，洗清兵甲，待挽钱塘江上波。
功名就，访蟠桃把玩，铜狄摩挲。